text: Omsætningen er faldet lidt for Danfoss
  28 maj 2013 kl. 08.12
  Årets første kvartalsregnskab fra Danfoss viser en mindre tilbagegang i omsætningen. Alligevel er koncernen tilfreds.
  Omsætningen for Danfoss er i årets første kvartal faldet med fire pct. til 8,063 mia. mod 8,357 sidste år.
  Alligevel er der tilfredshed i koncernen.
  - I et presset marked formår vi at gribe vækstmulighederne i f.eks. Rusland og Brasilien. Samtidig fastholder vi det høje lønsomhedsniveau. Samlet set holder vi fast i vores langsigtede investeringer og vækstambitioner, siger koncernchef Niels B. Christensen.
  Danfoss forventer, at omsætningen i 2013 stiger - omend beskedent.
  Koncernen forventer også, at resultatet vokser tilsvarende.
  